**Sami Petteri Niku** (s. 10. lokakuuta 1996 Haapavesi) on suomalainen jääkiekkopuolustaja, joka pelaa SM-liigajoukkue Tampereen Ilveksessä. Hän on pelannut urallaan myös yhteensä 67 NHL-ottelua Winnipeg Jetsissa ja Montreal Canadiensissa tehopistein 2+14=16.

Ura
---

### Seuraura

#### Uran alku JYPissä

Niku on JYPin kasvatti. Hän pelasi jo 16-vuotiaana valtaosan kaudesta 2012–2013 joukkueen A-nuorissa tehden 30:ssa runkosarja- ja kuudessa pudotuspeliottelussa kahdeksan syöttöpistettä. Kaudella 2013–2014 Niku teki 20 runkosarjaottelussa 14 tehopistettä, ja hän sai kaudella myös näyttöpaikan Mestis-joukkue JYP-Akatemiassa, jossa 17-vuotiaan Niku teki tulokaskaudellaan 30 runkosarjaottelussa kolme syöttöpistettä.

Kaudeksi 2014–2015 Niku nostettiin JYP:n SM-liigarinkiin, mutta hän aloitti kautensa Mestiksen JYP-Akatemiassa. Niku pelasi kuitenkin ensimmäisen liigapelinsä jo 16. syyskuuta 2014 pelatussa kauden kolmannessa ottelussa Hämeenlinnan Pallokerhoa vastaan, vain 17-vuotiaana. Hän sai ottelussa jääaikaa 9.16 minuuttia. Kaikkiaan Niku pelasi kauden aikana JYP:ssä 12 runkosarja- ja yhden Mestarien liigan ottelun keräten yhden syöttöpisteen. Suurimman osan kaudestaan hän pelasi JYP-Akatemiassa, jonka tehokkain puolustaja hän oli tehopistein 3+22=25. Niku sijoittui Mestiksen puolustajien pistepörssissä kymmenenneksi. Niku voitti kevään 2015 pudotuspeleissä joukkueen sisäisen tehotilaston lukemalla +2. Huhtikuussa 2015 hän teki kolmivuotisen jatkosopimuksen JYPin kanssa.

Winnipeg Jets varasi Nikun seitsemännellä kierroksella 198. pelaajana NHL:n varaustilaisuudessa vuonna 2015. Varsinaisella SM-liigan tulokaskaudellaan 2015–2016 hän keräsi 38 runkosarjaottelussa tehopisteet 4+7=11. Niku teki SM-liigauransa ensimmäisen maalin 22. tammikuuta 2016 pelatussa ottelussa Vaasan Sportia vastaan. Henry Saleva valitsi hänet ottelun Alumnien tähtien ykköstähdeksi. Niku pelasi kauden aikana myös kuusi CHL-ottelua keräten yhden syöttöpisteen. Hänen kautensa päättyi kuitenkin yläraajavammaan helmikuussa 2016.

Kaudella 2016–2017 Niku teki läpimurron SM-liigassa ja keräsi 59 runkosarjaottelussa tehopisteet 5+22=27 ja 15 pudotuspeliottelussa 1+5=6. Hän oli runkosarjassa JYPin eniten maaleja tehnyt puolustaja. Niku sijoittui SM-liigan puolustajien pistepörssissä seitsemänneksi. Hän voitti kauden päätteeksi SM-pronssia.

#### Siirtyminen Winnipeg Jetsin organisaatioon

Toukokuussa 2017 Niku teki kolmivuotisen tulokassopimuksen Winnipeg Jetsin kanssa. Hänen NHL-kausipalkkansa oli 916 700 dollaria. Syksyn 2017 harjoitusleirin päätteeksi Jets lähetti Nikun AHL-joukkue Manitoba Mooseen. Nikusta tuli Manitoba Moosen seurahistorian eniten tehopisteitä tehnyt tulokaspuolustaja 30. maaliskuuta 2018, jolloin hän saavutti kauden 49. tehopisteensä. Hänen tulokaskautensa toi kaikkiaan 76 runkosarjaottelussa tehopisteet 16+38=54 ja yhdeksässä pudotuspeliottelussa tehopisteet 1+2=3. Niku oli runkosarjassa Moosen toiseksi paras pistemies Mason Appletonin jälkeen. Hän sijoittui koko AHL:n puolustajien pistepörssissä toiseksi edellään vain Binghamton Devilsin Jacob MacDonald. Niku palkittiin kauden päätteeksi koko liigan parhaana puolustajana Eddie Shore Awardilla. Ennen häntä eurooppalaista samaan on yltänyt vain ruotsalainen Niklas Kronwall NHL:n työsulkukaudella 2004–2005. Niku valittiin myös AHL:n ensimmäiseen tähdistökentälliseen ja tulokkaiden tähdistökentälliseen. Niku pelasi uransa ensimmäisen ja kauden 2017–2018 ainoaksi jääneen NHL-ottelunsa Jetsissä runkosarjan kolmanneksi viimeisellä kierroksella 3. huhtikuuta 2018 vieraissa Montreal Canadiensia vastaan. Niku sai ottelussa jääaikaa 15.13 minuuttia. Hän teki ottelussa myös NHL-uransa avausmaalin ensimmäisellä laukauksellaan.

Syksyn 2018 harjoitusleirin päätteeksi Winnipeg Jets lähetti Nikun Manitoba Moosen AHL-joukkueeseen. Hänet nostettiin ensimmäisen kerran Jetsin NHL-vahvuuteen marraskuussa, kun Dmitri Kulikov joutui otteluista sivuun. Niku nostettiin kauden 2018–2019 aikana farmista NHL:n puolelle neljä kertaa, viimeisen kerran helmikuussa 2019, minkä jälkeen hän pelasi loppukauden Jetsin vahvuudessa. Niku pelasi NHL:ssä kauden aikana 30 runkosarjaottelua tehopistein 1+3=4. AHL:ssä hän pelasi 20 runkosarjaottelua tehopistein 3+9=12.

Syyskuussa 2019 Niku joutui Winnipegissä auto-onnettomuuteen yhdessä Kristian Vesalaisen kanssa. Kaksikko selvisi kuitenkin ilman vakavia vammoja, ja Jetsin päävalmentaja Paul Mauricen mukaan heillä oli vain pientä "jäykkyyttä". Kauden 2019–2020 Niku aloitti Manitoba Moosessa, kun hän loukkaantui harjoitusleirillä. Kahden siellä pelatun ottelun jälkeen Jets kutsui hänet NHL-vahvuuteensa, mutta vain yhden ottelun jälkeen Niku lähetettiin kuitenkin takaisin farmiin. Tammikuussa 2020 hänet nostettiin jälleen Jetsin NHL-vahvuuteen. Niku pelasi NHL:ssä kauden aikana kaikkiaan 17 runkosarjaottelua tehden viisi syöttöpistettä. Hän kärsi loppukaudella kuitenkin alavartalovammasta, eikä Niku myöskään pelannut kesän 2020 pudotuspeleissä. Kanadalaislehti *Winnipeg Sunin* mukaan hänellä olisi ollut mahdollisuutensa kesän 2020 kuplapudotuspeleissä, mutta Niku ei ollut valmis tarttumaan siihen tosissaan. Lehti arvosteli häntä seuraavasti:

> »Kun Jets kokoontui lyhyelle harjoitusleirille ennen pudostuspelejä, Nikulla oli mahdollisuus jättää menneet taakseen. Mutta hän oli yleensä ensimmäinen kaveri, joka poistui jäältä, kun viralliset harjoitukset olivat päättyneet. Kaverille, joka yrittää päästä takaisin joukkueeseen, se on kuin kuolemankello valmennuksen ja joukkuekaverien näkökulmasta.» 
> 
> 

#### Jatkosopimus, ulososto ja siirtyminen Montreal Canadiensiin

Lokakuussa 2020 Niku teki Jetsin kanssa kaksivuotisen ja yhteensä 1 450 000 dollarin arvoisen jatkosopimuksen. Hän jäi kaudella 2020–2021 kuitenkin todella pieneen rooliin. Niku vietti koronaviruspandemian vuoksi tammikuussa 2021 alkaneen kauden suurimmaksi osaksi Jetsin varamiesten niin sanotusa taksiryhmässä, ja hän pelasi kauden aikana vain kuusi NHL-ottelua. Jets ei myöskään lähettänyt Nikua farmiin, koska yksisuuntaisen sopimuksen myötä hänen olisi täytynyt läpäistä siirtolista, jonka aikana Nikun pelaajaoikeudet olisi siirtynyt toiselle NHL-seuralle.

Syyskuussa 2021 Jets asetti Nikun ehdottomalle siirtolistalle ostaakseen hänen sopimuksensa ulos. Neljä päivää myöhemmin Niku teki vapaana agenttina vuoden mittaisen ja kaksisuuntaisen sopimuksen, joka toi hänelle NHL:n puolella 750 000 dollaria ja AHL:n puolella 425 000 dollaria kaudessa. Niku pelasi alkukaudella NHL:ssä 13 ottelua tehden kuusi syöttöpistettä. Hänellä oli poissaoloja sekä aivotärähdyksen että koronavirustartunnan vuoksi. Tammikuussa 2022 Canadiens asetti Nikun siirtolistalle. Koska mikään toinen NHL-seura ei poiminut häntä vuorokauden kuluessa, Niku siirrettiin ensin taksiryhmään ja muutamaa päivää myöhemmin AHL-joukkue Laval Rocketiin, jossa hän pelasi kauden loppuun. Niku jakoi 11 syöttöpisteellään koko liigan pudotuspelien puolustajien syöttöpörssin voiton Chicago Wolvesin Joey Keanen kanssa sekä puolustajien pistepörssin toisen sijan Springfield Thunderbirdsin Tommy Crossin kanssa edellään vain Keane.

#### Paluu JYPiin ja huomiota herättänyt siirto Ilvekseen

Kaudeksi 2022–2023 Niku palasi vuoden mittaisella sopimuksella JYPiin. Hänet nimettiin joukkueen varakapteeniksi. Niku oli JYPin toiseksi paras pistemies Jerry Turkulaisen jälkeen tehopistein 9+33=42, joilla hän jakoi koko SM-liigan puolustajien pistepörssin kolmannen sijan Tapparan Valtteri Kemiläisen kanssa edellään vain Ilveksen Les Lancaster ja Lukon Thomas Grégoire. Niku sivusi myös JYPin seurahistorian kaikkien aikojen yhden kauden puolustajien piste-ennätystä, joka oli Sami Vatasen (14+28=42) hallussa kaudelta 2011–2012. Huhtikuussa 2023 Niku teki seuran kanssa vuoden mittaisen jatkosopimuksen.

Kaudella 2023–2024 Niku teki piste per peli-tahdilla JYPissä 37 ottelussa tehot 11+26=37, joilla hän johti koko SM-liigan puolustajien pistepörssiä, kunnes 12. tammikuuta 2024 pelatussa ottelussa Helsingin IFK:ta vastaan joukkueen päävalmentajana alle kuukauden toiminut Mikko Heiskanen penkitti Nikun. Hän poistui tämän jälkeen JYPin pukukoppiin, eikä Niku palannut enää joukkueen vahvuuteen. Muutamaa päivää JYP julkaisi tiedotteen, jonka mukaan hänen lähisuvustaan kantautui viikonlopun aikana suru-uutinen, mutta Niku itse kertoi samana päivänä, että hän ei ollut seuraavasta ottelusta poissa kokoonpanosta suru-uutisen takia. Niku kommentoi *Ilta-Sanomille* myös Heiskasen lähettäneen hänelle ottelun jälkeen tekstiviestin, jossa pyysi Nikua jättämään tulematta seuraavana päivänä jäähallille. Hän ilmaisi halunsa jättää JYPin ja *Ilta-Sanomien* tietojen mukaan Niku sai rahakkaan sopimustarjouksen Ruotsista. Sveitsiläisen *Corriere del Ticino* -lehden mukaan Niku neuvotteli myös National Leaguessa pelaavan HC Luganon kanssa, mutta *Ilta-Sanomien* mukaan hän ei kuitenkaan halunnut siirtyä ulkomaille perhetilanteensa vuoksi. Lopulta 22. tammikuuta 2024 hänen uutisoitiin siirtyvän loppukauden kattavalla sopimuksella SM-liigajoukkue Tampereen Ilvekseen.

### Maajoukkueura

Niku pelasi alle 20-vuotiaiden maailmanmestaruuskilpailuissa vuosina 2015 ja 2016, joista jälkimmäinen turnaus päättyi maailmanmestaruuteen. Hän pelasi myös alle 18-vuotiaiden MM-kilpailuissa vuonna 2014 sekä Ivan Hlinkan muistoturnauksessa vuonna 2013. Hän edusti myös Suomen alle 17-vuotiaiden maajoukkuetta sekä World U-17 Hockey Challengessa että Euroopan nuorten olympiafestivaaleilla vuonna 2013, joista jälkimmäinen turnaus päättyi kultaan.

Suomen A-maajoukkueessa Niku on pelannut seitsemän ottelua tehden yhden syöttöpisteen. Hän pelasi ensimmäisen miesten maaottelunsa Swiss Ice Hockey Gamesin Helsingin jäähallissa 15. joulukuuta 2022 pelatussa avausottelussa Tšekkiä vastaan. Hänet merkittiin heti Suomen ykköspuolustajapariin Sami Lepistön viereen.

Pelityyli
---------

*The Sports Forecaster* -sivuston mukaan Niku on itsevarma kiekollinen puolustaja, jolla on erinomaiset kiekolliset taidot. Hän on myös luotettava puolustaja omassa päässä. Niku tekee kiekollisena viisaita ja varmoja ratkaisuja, hän avaa peliä hyvin, on hyvä luistelemaan ja hänellä on hyvä tasapaino. Niku ei ole kuitenkaan kovin isokokoinen puolustaja ja hänellä on vielä sisäistettävää pohjoisamerikkalaisessa pelitavassa.

Nikua on verrattu pelityyliltään Sami Vataseen.

Perhe
-----

Nikulla on kanadalaisen puolisonsa Ashleyn kanssa vuonna 2019 syntynyt poika Sami Jr ja vuonna 2022 syntynyt tytär Emmi. Samin isoveli Juho Niku pelaa maalivahtina Suomi-sarjajoukkue Lapuan Virkiässä ja pikkuveli Tomi Niku puolustajana Mestis-joukkue Kajaanin Hokissa. Tomi on aiemmin pelannut myös viisi SM-liigaottelua JYPissä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2012–2013 | JYP | A-SM | 30 | 0 | 8 | 8 | 22 | 6 | 0 | 0 | 0 | 2 |
| 2013–2014 | JYP | A-SM | 20 | 4 | 10 | 14 | 20 | – | – | – | – | – |  |  |  |  |  |  | U18 | 5 | 1 | 0 | 1 | 0 |
|  | JYP-Akatemia | Mestis | 30 | 0 | 3 | 3 | 16 | – | – | – | – | – |
| 2014–2015 | JYP-Akatemia | Mestis | 39 | 3 | 22 | 25 | 24 | 6 | 0 | 5 | 5 | 4 |  |  |  |  |  |  | JMM | 5 | 0 | 0 | 0 | 0 |
|  | JYP | SM-liiga | 12 | 0 | 1 | 1 | 6 | – | – | – | – | – |
| 2015–2016 | JYP | SM-liiga | 38 | 4 | 7 | 11 | 2 | – | – | – | – | – |  |  |  |  |  |  | JMM | 7 | 1 | 1 | 2 | 2 |
|  | JYP-Akatemia | Mestis | 7 | 0 | 2 | 2 | 4 | – | – | – | – | – |
| 2016–2017 | JYP | SM-liiga | 59 | 5 | 22 | 27 | 26 | 15 | 1 | 5 | 6 | 2 |
| 2017–2018 | Winnipeg Jets | NHL | 1 | 1 | 0 | 1 | 0 | – | – | – | – | – |
|  | Manitoba Moose | AHL | 76 | 16 | 38 | 54 | 30 | 9 | 1 | 2 | 3 | 2 | Ykköstähdistö |
| 2018–2019 | Winnipeg Jets | NHL | 30 | 1 | 3 | 4 | 2 | – | – | – | – | – |
|  | Manitoba Moose | AHL | 20 | 3 | 9 | 12 | 14 | – | – | – | – | – |
| 2019–2020 | Winnipeg Jets | NHL | 17 | 0 | 5 | 5 | 12 | – | – | – | – | – |
|  | Manitoba Moose | AHL | 18 | 3 | 11 | 14 | 12 | – | – | – | – | – |
| 2020–2021 | Winnipeg Jets | NHL | 6 | 0 | 0 | 0 | 8 | – | – | – | – | – |
| 2021–2022 | Montreal Canadiens | NHL | 13 | 0 | 6 | 6 | 2 | – | – | – | – | – |
|  | Laval Rocket | AHL | 36 | 2 | 11 | 13 | 14 | 15 | 0 | 11 | 11 | 10 |
| 2022–2023 | JYP **(A)** | SM-liiga | 54 | 9 | 33 | 42 | 26 | – | – | – | – | – |
| 2023–2024 | JYP | SM-liiga | 37 | 11 | 26 | 37 | 24 | – | – | – | – | – |
|  | Ilves | SM-liiga | 16 | 1 | 11 | 12 | 4 | 5 | 0 | 1 | 1 | 2 |
| 5 kautta | yhteensä | NHL | 67 | 2 | 14 | 16 | 24 | – | – | – | – | – |
| 5 kautta | yhteensä | SM-liiga | 216 | 30 | 100 | 130 | 88 | 20 | 1 | 6 | 7 | 4 |
| 4 kautta | yhteensä | AHL | 150 | 24 | 69 | 93 | 70 | 24 | 1 | 13 | 14 | 12 |
| 3 kautta | yhteensä | Mestis | 76 | 3 | 27 | 30 | 44 | 6 | 0 | 5 | 5 | 4 |

Lähteet
-------

* Sami Niku The Internet Hockey Databasessa (englanniksi)
* Sami Niku Eurohockey-sivustolla (englanniksi)
* Sami Niku *Elite Prospects*. Everysport Media Group AB.  (englanniksi)

### Viitteet

1. ↑  2 Sami Niku  2015. Web Archive:  Suomen Jääkiekkoliitto – Finlands Ishockeyförbund ry.  Arkistoitu 2.1.2016. Viitattu 11.10.2022.
2. ↑  Puolustusvoimien urheilukouluun valittiin 99 urheilijaa huhtikuun 2023 saapumiserään *maavoimat.fi*.  23.11.2022. Puolustusvoimat. Viitattu 6.6.2023.
3. 1 2 3 4 5 6 7 8  Sami Niku *Elite Prospects*. Everysport Media Group AB.  (englanniksi)
4. 1 2  Kalliokoski, Tapani; Venäläinen, Olli: JYP-Akatemian pelaaja-arvioinnit 2013-2014: Tutut sävelet Jyväskylässä *Jatkoaika.com*.  21.3.2014. Jatkoaika r.y. Viitattu 16.9.2014.
5. ↑  Tahkola, Valtteri: Jyväskylän seuraava Sami *Jatkoaika.com*.  16.9.2014. Jatkoaika r.y. Viitattu 16.9.2014.
6. ↑  Otteluseuranta *liiga.fi*.  16.9.2014. Jääkiekon SM-liiga Oy. Viitattu 16.9.2014.
7. ↑  Elite Prospects - Mestis Stats 2014-2015 *eliteprospects.com*. Everysport Media Group AB. Viitattu 16.10.2019. (englanniksi)
8. ↑  Elite Prospects - JYP-Akatemia *eliteprospects.com*. Everysport Media Group AB. Viitattu 16.10.2019. (englanniksi)
9. ↑  JYP jatkoi nuorten puolustajiensa sopimuksia *Jatkoaika.com*.  17.4.2015. Jatkoaika r.y. Viitattu 18.4.2015.
10. ↑  Sami Niku tälläsi liigauransa avausmaalin *Jatkoaika.com*.  22.1.2016. Jatkoaika r.y. Viitattu 22.1.2016.
11. ↑  Otteluseuranta *liiga.fi*.  22.1.2016. Jääkiekon SM-liiga Oy. Viitattu 22.1.2016.
12. ↑  JYP-puolustukselle huonoja uutisia - Kemiläinen ja Niku sivuun *Jatkoaika.com*.  26.2.2016. Jatkoaika r.y. Viitattu 18.4.2016.
13. ↑  Elite Prospects - JYP *eliteprospects.com*. Everysport Media Group AB. Viitattu 16.10.2019. (englanniksi)
14. ↑  Elite Prospects - Liiga Stats 2016-2017 *eliteprospects.com*. Everysport Media Group AB. Viitattu 16.10.2019. (englanniksi)
15. ↑  Korkalainen, Jere: Niku iloitsi pronssista: "Onneksi oli aikaa kerätä motivaatiota" *Jatkoaika.com*.  21.4.2017. Jatkoaika r.y. Viitattu 25.4.2017.
16. ↑  Jets sign Sami Niku to entry-level contract *nhl.com/jets*.  15.5.2017. Winnipeg Jets. Viitattu 15.5.2017. (englanniksi)
17. ↑  Sami Nikulle NHL-tulokassopimus Jetsiin *Jatkoaika.com*.  15.5.2017. Jatkoaika r.y. Viitattu 15.5.2017.
18. ↑  Jets reduce training camp roster by 13 *nhl.com/jets*.  24.9.2017. Winnipeg Jets. Viitattu 23.3.2023. (englanniksi)
19. ↑  Brooks, Carter: Sami Niku Wins AHL’s Most Outstanding Defenceman Award *gameonhockey.ca*.  24.5.2018. The Davis Media Company Inc. Viitattu 23.3.2023. (englanniksi)
20. 1 2 3  Sami Niku The Internet Hockey Databasessa (englanniksi)
21. ↑  Elite Prospects - Manitoba Moose *eliteprospects.com*. Everysport Media Group AB. Viitattu 16.10.2019. (englanniksi)
22. ↑  Elite Prospects - AHL Stats 2017-2018 *eliteprospects.com*. Everysport Media Group AB. Viitattu 16.10.2019. (englanniksi)
23. ↑  Hurmerinta, Eero: Nikulle jälleen kunniaa - valittiin AHL:n parhaaksi puolustajaksi *Jatkoaika.com*.  10.4.2018. Jatkoaika r.y. Viitattu 22.5.2018.
24. ↑  Winnipeg Jets - Montréal Canadiens - April 3rd, 2018 *NHL.com*.  3.4.2018. National Hockey League. Viitattu 4.4.2018. (englanniksi)
25. ↑  Frank Seravalli Twitterissä *twitter.com*.  28.9.2018. Frank Seravalli. Viitattu 23.3.2023. (englanniksi)
26. ↑  Scott Billeck Twitterissä *twitter.com*.  11.11.2018. Scott Billeck. Viitattu 23.3.2023.
27. 1 2 3  Sami Niku Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.5.2018. (englanniksi)
28. ↑  Karjalainen, Anssi: Winnipeg Jetsin kaksi suomalaispelaajaa kolarissa – harjoittelivat jäällä *iltalehti.fi*.  14.9.2019. Alma Media Suomi Oy. Viitattu 23.3.2023.
29. ↑  Palojärvi, Otto; Lehmola, Jussi: MM-kultaleijonat joukolla farmiin – vain Kaapo Kakko kelpasi NHL-miehistöön *paivanlehti.fi*.  2.10.2019. Päivän Lehti Digital Oy. Viitattu 23.3.2023.
30. ↑  Puolustaja Sami Niku nostettiin Winnipeg Jetsin kokoonpanoon *yle.fi*.  7.10.2019. Yleisradio Oy. Viitattu 23.3.2023.
31. ↑  Sami Niku lähetettiin Winnipegistä takaisin AHL:ään *nhl.com/fi*.  11.10.2019. National Hockey League. Viitattu 23.3.2023.
32. 1 2  Touru, Ville: Erikoisesti kohdeltu Sami Niku päästettiin vihdoin koirankopista NHL:ssä – tuore perheenisä ei hyppinyt riemusta: "Sitten olisi varmaan kiva pelata" *is.fi*.  14.2.2020. Montreal:  Sanoma Media Finland Oy. Viitattu 14.2.2020.
33. 1 2  Halonen, Mika: Suomalainen NHL-pelaaja lähdössä Winnipeg Jetsistä – paikallislehti latasi kovaa tekstiä Sami Nikun toiminnasta harjoituksissa *is.fi*.  21.9.2021. Sanoma Media Finland Oy. Viitattu 31.7.2022.
34. ↑  Jets sign Sami Niku to a two-year contract *nhl.com/jets*.  30.10.2020. WINNIPEG:  Winnipeg Jets. Viitattu 31.7.2022. (englanniksi)
35. ↑  Sami Nikulle kahden vuoden jatkosopimus Winnipeg Jetsin kanssa *Jatkoaika.com*.  30.10.2020. Jatkoaika r.y. Viitattu 31.7.2022.
36. ↑  Hurmerinta, Eero: Toisellekin suomalaispelaajalle lähtö Winnipeg Jetsistä − Sami Nikun sopimus aiotaan purkaa *Jatkoaika.com*.  20.9.2021. Jatkoaika r.y. Viitattu 31.7.2022.
37. ↑  One-year contract for defenseman Sami Niku *nhl.com/canadiens*.  24.9.2021. MONTREAL:  Montreal Canadiens. Viitattu 31.7.2022. (englanniksi)
38. ↑  Määttä, Arto: Montreal Canadiens nappasi Sami Nikun puolustukseensa *Jatkoaika.com*.  24.9.2021. Jatkoaika r.y. Viitattu 31.7.2022.
39. ↑  Canadiens Montréal Twitterissä *twitter.com*.  26.1.2022. Montreal Canadiens. Viitattu 23.3.2023. (ranskaksi)
40. ↑  Elite Prospects - AHL Stats 2021-2022 *eliteprospects.com*. Everysport Media Group AB. Viitattu 31.7.2022. (englanniksi)
41. ↑  Nieminen, Janne: JYPille kova vahvistus − Sami Niku palaa kotiin *Jatkoaika.com*.  29.7.2022. Jatkoaika r.y. Viitattu 31.7.2022.
42. ↑  Korkalainen, Jere: Sami Niku lähti JYPistä luonnonlapsena, mutta nyt hän palaa isänä ja kokonaisvaltaisempana pelaajana *jypliiga.fi*.  29.7.2022. JYP Jyväskylä Oy. Viitattu 29.7.2022.
43. ↑  Lindeman, Tero: Suomalaistunut virolainen Robert Rooba on JYPin uusi kapteeni − tekee samalla historiaa *Jatkoaika.com*.  12.8.2022. Jatkoaika r.y. Viitattu 13.8.2022.
44. ↑  Elite Prospects - Liiga Stats 2022-2023 *eliteprospects.com*. Everysport Media Group AB. Viitattu 23.3.2023. (englanniksi)
45. ↑  Sami Niku iski kaudella 2022-2023 yhden kauden piste-ennätyksensä Liigassa (9+33=42). *facebook.com*.  14.3.2022. JYP Jyväskylä Oy. Viitattu 23.3.2023.
46. ↑  Elite Prospects - All Time Regular Season Player Stats per Season for JYP *eliteprospects.com*. Everysport Media Group AB. Viitattu 23.3.2023. (englanniksi)
47. ↑  Kiviniemi, Konsta: JYPille huipputärkeä kiinnitys – Sami Niku jatkaa Jyväskylässä *Jatkoaika.com*.  17.4.2023. Jatkoaika r.y. Viitattu 23.4.2023.
48. ↑  Touru, Ville: Sami Niku ulkona *is.fi*.  17.1.2023. Sanoma Media Finland Oy. Viitattu 22.1.2024.
49. ↑  Kunnari, Timo: Uutta tietoa Sami Nikusta – Tässäkö uusi seura? *iltalehti.fi*.  22.1.2023. Alma Media Suomi Oy. Viitattu 22.1.2024.
50. ↑  Huttunen, Sasha: Sami Nikun tilanteesta uutta tietoa – sai hurjan tarjouksen, näin hän reagoi *is.fi*.  21.1.2023. Sanoma Media Finland Oy. Viitattu 22.1.2024.
51. ↑  Ilves vahvistaa joukkuettaan – Sami Nikulle loppukauden sopimus *ilves.com*.  22.1.2024. Ilves-Hockey Oy. Viitattu 22.1.2024.
52. ↑  Tilanne 12.11.2023
53. ↑  Sveitsin EHT käyntiin Nordikselta – Suomen kentälliset torstain Tshekki-otteluun *leijonat.fi*.  15.12.2022. Suomen Jääkiekkoliitto ry – Finlands Ishockeyförbund rf. Viitattu 21.12.2022.
54. ↑  Sami Niku Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.5.2018. (englanniksi)
55. ↑  8 Sami Niku *ksml.fi*. Keski-Suomen Media Oy.  Arkistoitu 16.6.2015. Viitattu 16.9.2014.
56. ↑  Juho Niku *Elite Prospects*. Everysport Media Group AB.  (englanniksi)
57. ↑  Tomi Niku *Elite Prospects*. Everysport Media Group AB.  (englanniksi)

Ilves – SM-liiga
3 Friman (**C**) |
5 Heinonen |
6 Soini |
8 Niku |
10 Suomi (**A**) |
12 Mäntykivi |
15 Virtanen |
17 Ratinen |
18 Meskanen |
19 Kos |
20 O’Leary |
21 Bau |
22 Hietaniemi |
25 Grégoire |
28 Päkkilä |
31 Málek |
32 Ikonen (**A**) |
33 Nyman |
36 Bizoň |
36 Hamrla |
37 Gunnarsson |
43 Latvala |
44 Clendening |
51 Järventie |
52 Könönen |
53 Pelli |
55 Svozil |
56 Rautanen |
57 Parikka |
83 Stránský |
86 Kodýtek |
89 Palve |
97 Mašín  

Valmentajat Pennanen – Saarinen – Merikivi – Tanska – Näppilä – Korhonen – Peltomaa